รายย่อยราชประสงค์แห่ร้องแบงก์โอบอุ้ม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — บิ๊กธนาคารกรุงไทยกรุงเทพ สั่งพนักงานดูแลผู้ค้าใกล้ชิด หลังพบรายย่อยแผงลอยเริ่มขอความช่วยเหลือ ขณะที่รายใหญ่ยังสายป่านยาว
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย เปิดเผยว่า เริ่มมีลูกค้าติดต่อผ่านธนาคารเพื่อขอความช่วยเหลือหรือเลื่อนระยะเวลาการชำระหนี้ออกไป และบางส่วนมีความต้องการเงินทุนหมุนเวียน เนื่องจากขาดเงินสด รายได้น้อยลง ธนาคารจึงเข้าช่วยเหลือ แต่การพิจารณาปัญหาและการช่วยเหลือแต่ละรายจะไม่เหมือนกัน เพราะปัญหาแต่ละรายจะมากน้อยต่างกัน โดยส่วนใหญ่เป็นผู้ประกอบการขนาดเล็ก 
“ตอนนี้ลูกค้ารายเล็กรายน้อยเดือดร้อน โดยเฉพาะรายที่มีสาขาเดียว แต่ลูกค้ารายใหญ่อาการยังดีอยู่ ยอมรับว่ากลุ่มนี้ขาดรายได้จริง แต่เขาก็ยังมีรายได้จากที่อื่นช่วยประคอง เช่น กลุ่มเซ็นทรัลก็ยังมีรายได้จากสาขาอื่น จากจุดอื่น ตอนนี้ลูกค้ารายเล็กจึงขอเลื่อนระยะเวลาการชำระเงินออกไป” นายอภิศักดิ์ กล่าว
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า เริ่มมีลูกค้าบางรายที่ขอความช่วยเหลือ การพิจารณาจะเป็นรายกรณี เพราะกลุ่มธุรกิจที่ขอความช่วยเหลือกระจัดกระจาย ไม่มีเฉพาะกลุ่ม จึงได้สั่งการให้เจ้าหน้าที่ดูแลลูกค้าอย่างใกล้ชิด หากเรื่องใดพอจะช่วยได้ก็ยินดี
นายชาติศิริ กล่าวว่า ยอมรับว่าธนาคารมีแผนรองรับการโยกย้ายการทำงานของพนักงานในสำนักงานใหญ่หากเกิดเหตุฉุกเฉิน แต่ขอไม่เปิดเผยรายละเอียด 
สำหรับผลกระทบแผนธุรกิจนั้น ขึ้นอยู่กับภาวะเศรษฐกิจเป็นสำคัญ เพราะธุรกิจธนาคารขึ้นอยู่กับสภาวะเศรษฐกิจ แต่จนถึงขณะนี้ยังไม่มีการปรับเป้าหมายทางธุรกิจ
นายประสาร ไตรรัตน์วรกุล ประธานสมาคมธนาคารไทย และกรรมการผู้จัดการ ธนาคารกสิกรไทย กล่าวว่า ที่ประชุมสมาคมธนาคารไทยได้หารือถึงมาตรการช่วยเหลือลูกค้าที่ได้รับผลกระทบจากการชุมนุมของกลุ่มคนเสื้อแดง ปรากฏว่าแต่ละธนาคารได้มีมาตรการช่วยเหลือลูกค้าเป็นการภายใน ทำให้ไม่มีมาตรการ ออกมาในนามสมาคมร่วมกัน
“ตอนนี้ทุกธนาคารได้เข้าพบลูกค้าอยู่แล้ว และมีการสอบถามความทุกข์ร้อนของลูกค้า” นายประสาร กล่าว
ในส่วนของธนาคารกสิกรไทยนั้น ได้สั่งให้เจ้าหน้าที่ติดต่อลูกค้าเพื่อรับทราบผลกระทบว่าจะให้ธนาคารช่วยเหลือในด้านใดบ้าง ปรากฎว่าลูกค้าขนาดใหญ่ยังไม่ได้รับผลกระทบฐานะการเงิน เนื่องจากเป็นกลุ่มธุรกิจที่มีสายป่านยาวกว่าลูกค้ารายย่อย แต่ก็เป็นเรื่องที่ธนาคารต้องติดตาม เพราะขณะนี้เป็นช่วงสั้น ยังไม่สามารถประเมินผลกระทบได้ทั้งหมด
อย่างไรก็ดียอมรับว่า เป็นห่วงธุรกิจขนาดเล็ก เนื่องจากมีสายป่านสั้น ต้องเช่าพื้นที่จากผู้ประกอบการ แต่ขณะนี้ไม่สามารถค้าขายได้ จึงได้สั่งเจ้าหน้าที่ธนาคารติดตามว่า ลูกค้ากลุ่มนี้ต้องการความช่วยเหลือปรับโครงสร้างหนี้หรือไม่